LV Eiropas Savienības Oficiālais Vēstnesis C 29/19

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2012/C 29/12

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

VIENOTS DOKUMENTS

PADOMES REGULA (EK) Nr. 510/2006

“SPALT SPALTER”

EK Nr.: DE-PDO-0005-0843-10.01.2011

AĢIN ( ) ACVN ( X )

1. Nosaukums:

“Spalt Spalter”

2. Dalībvalsts vai trešā valsts:

Vācija

3. Lauksaimniecības produkta vai pārtikas produkta apraksts:

3.1. Produkta veids:

1.8. grupa. Citi Līguma I pielikumā minētie produkti (garšvielas u. c.)

3.2. Produkta apraksts, uz kuru attiecas nosaukums (1):

Apinis ir nātru rindas (Urticales) kaņepju dzimtas (Cannabinaceae) augs. Tas ir divmājnieks, t. i., sievišķie un vīrišķie ziedi atrodas šķirti uz dažādiem augiem. Tikai sievišķie augi veido augļkopas (lupuli strobulus), kuras sauc arī par apiņu rogām jeb apiņu čiekuriem. Apiņu ražu novāc no augusta beigām līdz septembra vidum. Pēc novākšanas apiņus (apiņu rogas) žāvē un pārstrādes vajadzībām presē un atdzesē.

Pieteikums uz aizsardzību saskaņā ar Regulu (EK) Nr. 510/2006, kas iesniegts attiecībā uz nosaukumu “Spalt Spalter”, attiecas tikai uz žāvētām apiņu rogām (lupuli strobulus), kā arī no tām iegūtiem apiņu pārstrādes produktiem granulu vai ekstrakta veidā.

Pārstrādes produkti, proti, apiņu granulas vai apiņu ekstrakts, ir iegūti tālākas pārstrādes procesā, kura mērķis ir panākt, lai uzglabāšanas laikā nezustu neapstrādātu apiņu vērtīgās īpašības, un atvieglot apiņu automātisko dozēšanu alus darītavā.

Ražojot apiņu granulas, apiņu rogas samaļ un pēc tam saudzīgi presē, lai nemainītu dabīgā produkta sākotnējo kvalitāti.

Granulas, kuras tirdzniecībā sauc par 90. tipa granulām, savu nosaukumu ir ieguvušas tāpēc, ka no 100 kg neapstrādātu apiņu tiek iegūti 90 kg granulu.

Ar lupulīnu bagātinātas apiņu granulas, proti, 45. tipa granulas, tiek iegūtas, mehāniski palielinot dziļi sasaldēto apiņu (– 35 °C) lupulīna saturu. Tas notiek procesā, kura laikā sijājot no pulvera tiek atdalīta daļa lapu frakcijas un augļkopu centrālo asu. Ražojot apiņu granulas, apiņiem netiek pievienotas citas vielas. Tiek mainītas tikai apiņu fizikālās un tehniskās īpašības.

Apiņu ekstrakta ražošanā, tāpat kā granulu ražošanā, tiek gādāts par to, lai dabīgā produkta sākotnējā kvalitāte nemainītos. Kopš pagājušā gadsimta septiņdesmito gadu sākuma apiņu ekstraktu ražo rūpnieciskos apmēros. Lai no apiņu čiekuriem saudzīgi atdalītu polāros sveķus un eļļas, ko ekstrahē ar šķidru vai superkritisku CO2 vai etanolu.

Apiņu sastāvā esošās vielas, kam ir būtiska nozīme alus darīšanā

Tipiskas apiņu sastāvdaļas, kas nosaka apiņu piemērotību alus darīšanai, ir rūgtvielas un ēteriskās eļļas. Miecvielu saturam nav lielas nozīmes. Rūgtvielas un ēteriskās eļļas izdalās no apiņu čiekuru lupulīna dziedzeriem. Miecvielas atrodas galvenokārt augļkopu seglapās, centrālajās asīs un kātiņos.

Kvalitāte

“Spalt Spalter” atbilst obligātajām kvalitātes prasībām, kas Kopienas līmenī attiecībā uz apiņu rogu un apiņu ekstraktu tirdzniecību noteiktas Regulā (EEK) Nr. 890/78. Saskaņā ar Regulu (EEK) Nr. 1696/71 un attiecīgajām regulām, kas to papildina, apiņu kvalitāte un izcelsme tiek pilnībā dokumentēta un ar attiecīgu sertifikātu apliecināta alus darītājam.

Šķirne un sastāvā esošās vielas

Nosaukums “Spalt Spalter” ir izskaidrojams ar tradīciju pirms šķirnes nosaukuma vienmēr norādīt attiecīgo audzēšanas apgabalu, un šajā gadījumā vārdkopa “Spalt Spalter” apzīmē “Spalter” šķirnes apiņus no Špaltas apgabala.

Ja apiņu šķirni “Spalter” audzētu citā audzēšanas apgabalā, kas patlaban nenotiek, tad pirms šķirnes nosaukuma norādītais audzēšanas apgabala nosaukums ļautu nepārprotami atšķirt Špaltas audzēšanas apgabalā audzētos apiņus. Piemēram, Hallertauas apgabalā (Hallertau) audzētus “Spalter” šķirnes apiņus sauktu “Hallertau Spalter”. Tāpēc nosaukumu “Spalt Spalter”, attiecībā uz kuru iesniegts aizsardzības pieteikums, nav iespējams sajaukt ar citu šķirni. Apiņu sastāvā esošās vielas sīkāk aprakstītas 5. punktā.

3.3. Izejvielas (tikai pārstrādātiem produktiem):

—

3.4. Dzīvnieku barība (tikai dzīvnieku izcelsmes produktiem):

—

3.5. Īpaši ražošanas posmi, kas jāveic noteiktajā ģeogrāfiskajā apgabalā:

Apiņu izejvielas ražošana līdz pat apiņu rogu iepakošanai, ko veic apiņu audzētājs, pilnībā notiek noteiktajā ģeogrāfiskajā apgabalā. Arī apiņu “Spalt Spalter” pavairošanai drīkst izmantot tikai mātesaugus no šā apgabala.

3.6. Īpaši noteikumi griešanai, rīvēšanai, iepakošanai u. c.:

—

3.7. Īpaši noteikumi marķēšanai:

—

4. Precīza ģeogrāfiskā apgabala definīcija:

Ģeogrāfiskā apgabala robežas sakrīt ar Špaltas apiņu audzēšanas apgabala robežām. Tas ir noteikts Bavārijas Likuma par apiņiem īstenošanas noteikumu (Bayerische Verordnung zur Durchführung des Hopfengesetzes, BayHopfDV) 3. pantā (4.a avots). Saskaņā ar šo definīciju Špaltas audzēšanas apgabalā ietilpst Špaltas sertifikācijas apriņķis (Siegelbezirk Spalt) un Kindingas sertifikācijas apriņķis (Siegelbezirk Kinding).

Pie Špaltas sertifikācijas apriņķa pieder šādas pašvaldības:

Abenberg, Büchenbach, Georgensgmünd, Heideck, Röttenbach, Roth, Spalt, Absberg, Ellingen, Haundorf, Höttingen, Pfofeld, Pleinfeld, Mitteleschenbach, Neuendettelsau, Windsbach.

Pie Kindingas sertifikācijas apriņķa pieder šādas pašvaldības: Altmannstein (tikai Pondorf un Schamhaupten teritorija), Beilngries, Denkendorf, Kinding, Kipfenberg, Titting, Greding, Berching.

5. Saikne ar ģeogrāfisko apgabalu:

5.1. Ģeogrāfiskā apgabala specifika:

Apiņu audzēšana Špaltas reģionā viduslaikos aizstāja līdz tam tradicionālo vīnkopību. Špaltas reģiona ciematos, piemēram, Grosveingartenē (Großweingarten), apiņi aug kādreizējās vīna dārzu vietās. Špaltas reģionā valdošais maigais klimats, kam raksturīgs neliels nokrišņu daudzums (650 mm gadā) un daudz saules (1 700 saules spīdēšanas stundu gadā), ir optimāli piemērots apiņu audzēšanai Špaltas apgabalā. Dziļas, vieglas līdz vidēji smagas, ātri sasilstošas augsnes nodrošina optimālus apstākļus apiņu augšanai.

Hidroģeoloģiskā ziņā Špaltas audzēšanas apgabalā atrodas galvenokārt smilšakmens keipera un Frankonijas juras perioda nogulumi, tātad plaisu un karsta pazemes ūdeņu horizonti. Tajā pārsvarā ir smilšmāla un māla augsnes ar ļoti nelielu ūdensietilpību. Paugurainajā apvidū apiņu dārzi tradicionāli tiek ierīkoti ielejās, kurās ūdens netrūkst arī ilgstošos bezlietus periodos. Špaltas audzēšanas apgabalā sākas daudzas mazas un vidējas ūdensteces. Turpretī lielu upju ir salīdzinoši maz.

“Spalt Spalter” audzētāji ražo alus darīšanai lieliski piemērotus apiņus. Lai gan Špaltas audzēšanas apgabals ir neliels, tas ir viens no izcilākajiem un tradīcijām bagātākajiem apiņu audzēšanas apgabaliem. Apiņus šajā apgabalā audzē jau vairāk nekā 1 000 gadu. Špaltas pilsētas apiņus marķē ar pasaulē vecāko kvalitātes zīmogu. 1538. gadā Eihštetes firstbīskaps Filips fon Pappenheims (Philipp von Pappenheim) to atļāva lietot Špaltas pilsētai, un tas liecina par to, cik lielu uzmanību Špaltas apiņu audzētāji pievērš kvalitātei. Jau viduslaikos apiņi “Spalt Spalter” bija kārota tirdzniecības prece. Īpaši aromātiskās apiņu šķirnes no Špaltas audzēšanas apgabala ir izcili piemērotas lieliska alus ražošanai (Barth, Klinke, Schmidt Der Grosse Hopfenatlas, 115. un turpmākās lpp.).

Īpaši aromātiskās apiņu šķirnes “Spalter” audzēšana saistās ar sevišķām tradīcijām. Šī šķirne ir Saaz šķirņu grupas (“Spalter”, “Tettnanger”, “Saazer”) vietējā šķirne, kura jau gadsimtiem ilgi audzēta Špaltas ciemata apkārtnē un kuru arī mūsdienās audzē gandrīz tikai Špaltas audzēšanas apgabalā. Klimata un ģeoloģisko īpatnību ietekmē no vietējās šķirnes ir izveidojies apgabala apstākļiem piemērots apiņu tips. Veicot klonu izlasi, ir nemitīgi uzlabota kvalitāte, viendabīgums un aromāts. Pateicoties gadsimtu gaitā uzkrātajai zinātībai, ko papildina Špaltas audzēšanas apgabala labvēlīgie klimatiskie apstākļi, šajā apgabalā ir izveidojusies pasaulē vienreizēja aromātisko apiņu šķirne, kura bauda starptautisku atzinību un kuru vadošās alus darītavas izmanto visaugstvērtīgāko alus šķirņu ražošanā, jo tā īpaši labvēlīgi ietekmē gatavā alus garšu.

5.2. Produkta specifika:

“Spalt Spalter” unikalitātes iemesls ir specifiskie audzēšanas apstākļi, kurus nosaka augsnes īpašības un klimatiskie apstākļi. Šo apstākļu dēļ “Spalt Spalter” apiņiem citos apgabalos nebūtu tādas pašas kvalitātes un ražīguma. Augsnes īpašības un klimatiskie apstākļi būtiski ietekmē aktīvo vielu saturu un apiņu augšanu. Raksturīga “Spalt Spalter” apiņu pazīme ir izsmalcinātās smaržvielas. Mircēna saturs ir 20–35 %. Tipiska pazīme ir liels farnezēna saturs (10–20 %), kas nav raksturīgs aromātiskajiem apiņiem no citiem audzēšanas apgabaliem. Augstais farnezēna saturs un relatīvi zemais α-skābes (2,5–5,5 %) un β-skābes (3,0–5,0 %) saturs nosaka vienreizēju īpašību kopumu, kas lielā mērā ietekmē “Spalt Spalter” aromātu un padara to neatkārtojamu. Šī audzēšanas apstākļu saikne ar izrietošajām tipiskajām pazīmēm skaidri parāda, kāpēc tikai apiņus “Spalt Spalter” drīkst apzīmēt ar aizsargāto cilmes vietas nosaukumu.

No vairuma citu apiņu šķirņu un provenienču “Spalt Spalter” atšķiras galvenokārt ar augsto farnezēna saturu, kas saistīts ar augsnes īpašībām audzēšanas apgabalā, kā arī ar īpašo klimatu (vidēji 1 700 saules spīdēšanas stundu gadā; gada vidējais nokrišņu daudzums tikai 650 mm). Turklāt “Spalt Spalter” kopumā izceļas ar īpaši intensīvu un izsmalcinātu aromātu, kuru degustācijā varētu aprakstīt kā pikantu ziedu un augļu aromātu. Tā radītais kopējais iespaids ir harmoniski līdzsvarota, nemainīgi pilnīga un maiga buķete (sk. CMA (Centrale Marketing-Gesellschaft der deutschen Agrarwirtschaft m.b.H) apiņu šķirņu katalogu, kurā norādīta bonitāte un alus darīšanas testa rezultāti).

“Spalt Spalter” vienmēr ir saņēmis ļoti augstu vērtējumu dažādos gadatirgos un izstādēs. Vācijas apiņu šķirņu svarīgāko kvalitātes īpašību ziņā “Spalt Spalter” ir viena no labākajām aromātisko apiņu šķirnēm. Daudzās apiņu degustācijās “Spalt Spalter” ir saņēmis augstāko vērtējumu par aromātu un kopējām īpašībām.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN):

Špaltas audzēšanas apgabala augsnes un maigā klimata un gadsimtu gaitā uzkrātās vietējo apiņu audzētāju zinātības mijiedarbībā ir radusies pasaulē vienreizēja aromātisko apiņu šķirne ar unikālām īpašībām, kuru arī mūsdienās audzē praktiski tikai Špaltas audzēšanas apgabalā un kura bauda starptautisku atzinību, jo piešķir gatavajam alum īpaši izsmalcinātu garšu.

Klimatiskie apstākļi, kas valda Špaltas apgabalā, kurā kādreiz tika audzētas vīnogas, proti, 1 700 saules spīdēšanas stundu gadā, kā arī nokrišņu daudzums tikai 650 mm gadā, ietekmē apiņus, kas aug smilšainās, irdenās augsnēs, kurās augi var viegli dzīt saknes. Specifiskie dabas apstākļi Špaltas audzēšanas apgabalā nodrošina “Spalt Spalter” apiņu vienreizīgumu (sk. 5.2. punktu “Produkta specifika”).

Špaltas audzēšanas apgabalā valdošie unikālie apstākļi, proti, gada vidējais nokrišņu daudzums, gaisa temperatūra, augsnes profils, augstums virs jūras līmeņa, saules spīdēšanas stundas un ūdens, ko nodrošina mazas ūdensteces, padara “Spalt Spalter” apiņus kvalitātes ziņā unikālus. Visos citos apiņu audzēšanas apgabalos daži būtiskākie audzēšanas apstākļi atšķiras (piemēram, ir citas iežu formācijas vai augsnes sastāvs, mazāk saules spīdēšanas stundu, paugurains reljefs, kurā trūkst piemērotu ieleju).

Izcelsmes apliecinājums

Apiņu audzētāji ir vienojušies par kopīgiem kritērijiem, kurus izmanto kvalitātes pārbaužu organizēšanai un veikšanai un kuri iekļauti vadlīnijās, ko izstrādājusi kvalitātes neatkarīgas noteikšanas darba grupa (Arbeitsgruppe neutrale Qualitätsfeststellung). Visi tirgus partneri atzīst iegūtos rezultātus. Neatkarīga kvalitātes noteikšanas sistēma un dokumenti par izcelsmi un partiju izsekojamību, kas saistīti ar apiņu produkcijas tradicionālo apzīmogošanu, nodrošina iespēju nepārprotami nošķirt izcelsmes apgabalus. Ražotājs oficiālā uzraudzībā sver, marķē un apzīmogo (plombē) apiņu produkciju. Viņš izdod deklarāciju, tā saukto pavaddokumentu, kurā norāda apiņu daudzumu, svaru un izcelsmi.

“Spalt Spalter” produkciju apzīmogo sertifikācijas centrā (apiņu dzesēšanas hallē) vai apiņu audzēšanas saimniecībā, un to veic amatpersona saskaņā ar sertificētiem principiem. Bez sertifikāta apiņus nevar piegādāt tālākai pārstrādei un laist apgrozībā.

Atsauce uz specifikācijas publikāciju:

(Regulas (EK) Nr. 510/2006 5. panta 7. punkts)

Markenblatt, 01. sēj., 2011. gada 7. janvāris, 7.c daļa, 490. lpp.

(http://www.register.dpma.de/dpmaregister/geo/detail.pdfdownload/17400)

(1) OV L 93, 31.3.2006., 12. lpp.